UNIQ ออกหุ้นกู้ 2.50 พันลบ. ชูดบ. 4% ขายนลท.ทั่วไป-กองทุน 1-3 พ.ย.นี้
UNIQ ออกหุ้นกู้ 2.50 พันลบ. อายุ 3 ปี 8 เดือน ครบกำหนดไถ่ถอนปี 68 ชูดอกเบี้ย 4% ต่อปี ชำระดอกเบี้ยทุกๆ 3 เดือน เสนอขายนลท.ทั่วไป-กองทุน 1-3 พ.ย.นี้ เล็งนำเงินที่ได้เป็นทุนหมุนเวียนกิจการ 
29 ต.ค. 2564

บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ ครั้งที่ 3/2564 มูลค่าไม่เกิน 2,500 ล้านบาท แบ่งเป็นหุ้นกู้เสนอขายไม่เกิน 1,500 ล้านบาท และหุ้นกู้สำรองเพิ่มเติมไม่เกิน 1,000 ล้านบาท อายุ 3 ปี 8 เดือน ครบกำหนดไถ่ถอนปี 2568 อัตราดอกเบี้ยคงที่ 4.00% ต่อปี ชำระดอกเบี้ยทุกๆ 3 เดือนตลอดอายุหุ้นกู้ เสนอขายให้แก่ผู้ลงทุนทั่วไป และ/หรือ ผู้ลงทุนสถาบัน ระหว่างวันที่ 1 – 3 พ.ย. 2564 ผ่านธนาคารกรุงไทย
โดยบริษัท ทริสเรทติ้ง จำกัด จัดอันดับความน่าเชื่อถือของหุ้นกู้อยู่ที่ “BBB” แนวโน้มอันดับเครดิต “Negative” เมื่อวันที่ 20 ก.ย. 2564
ทั้งนี้ บริษัทฯ จะนำเงินที่ได้จากการเสนอขายหุ้นกู้ครั้งนี้ไปเป็นเงินทุนหมุนเวียนในการดำเนินธุรกิจภายในเดือน มิ.ย. 2565
            
 